Seekordse õhtu muutis eripäraselt meeldejäävaks sündmus, mis tõi Hardi Tiiduse isikupära ühe osa materjaliseerunud kujul jäädavalt Sindi Muusikakooli. Antiikmaailma lugude hea tundja leidis ajakirjaniku ja tõlkijana meelsasti aega ka klaverimänguks. Nüüd on Tiiduse klaver jõudnud tema lese ja tütre  kingitusena Sindi Muusikakooli, kus Palamuse klaverimeister Aavo Saarva tegi ajaloolisele vanale pillile tõelise uuenduskuuri. Tiibklaveri valmimisaeg on arvatavasti kusagil aastates 1850 kuni 1900. Seega on vanust kindlasti tublisti üle 100 aasta. Sellise auväärse eaga muusikariista tundmaõppimine sisendab ilmselt märkamatult ka tõsisemat suhtumist klaverimängu. 7. klassi õpilane Alex Feldmann mängis samal klaveril juba siis, kui kuulajad kogunesid saali ja otsisid kohta viimastel vabadel istmetel.